“เงินบาท” เปิดอ่อนค่า 36.30 บ. กังวลเศรษฐกิจ-วิกฤตพลังงานยุโรป
“เงินบาท” เปิด 36.30 บาท/ดอลลาร์  อ่อนค่าต่อเนื่องตามภูมิภาค ตลาดกังวลภาวะศก.-พลังงานในยุโรป
“เงินบาท” เปิด 36.30 บาท/ดอลลาร์  อ่อนค่าต่อเนื่องตามภูมิภาค ตลาดกังวลภาวะศก.-พลังงานในยุโรป
12 ก.ค. 2565

นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 36.30 บาท/ดอลลาร์ อ่อนค่าจากเย็นวานนี้ที่ปิดตลาดที่ระดับ 36.11 บาท/ดอลลาร์
โดยเงินบาทยังคงอ่อนค่าต่อเนื่องเช่นเดียวกับเงินสกุลอื่นๆ ในภูมิภาคเมื่อเทียบกับดอลลาร์สหรัฐ ซึ่งเป็นการอ่อนค่าตามทิศทางของเงินยูโร ที่อ่อนค่าใกล้จุดต่ำสุดในปี 2002 จากเหตุผลที่ตลาดกังวลภาวะเศรษฐกิจของยุโรป ประกอบกับปัญหาวิกฤติพลังงานในยุโรป
“ตอนนี้ยูโรอ่อนค่าไปใกล้จะเท่ากับ 1 ดอลลาร์ = 1 ยูโรแล้ว เพราะความกังวลเรื่องเศรษฐกิจในยุโรป รวมทั้งการจัดหาพลังงาน ที่ความต้องการใช้จะมากขึ้นเมื่อใกล้หน้าหนาว ในขณะที่ยุโรปยังมีมาตรการคว่ำบาตรรัสเซียอยู่” นักบริหารเงิน ระบุ
ทั้งนี้ นักบริหารเงิน คาดว่า วันนี้เงินบาทยังมีทิศทางอ่อนค่าต่อ ให้กรอบที่ 36.24 – 36.50 บาท/ดอลลาร์ THAI BAHT FIX 3M (11 ก.ค.) อยู่ที่ระดับ 0.54492% ส่วน THAI BAHT FIX 6M อยู่ที่ระดับ 0.81765%